ข่าวอีซีบีเพิ่มวงเงินซื้อบอนด์หนุนตลาดหุ้นยุโรปปิดวานนี้พุ่ง 1.6%
ตลาดหุ้นยุโรปปิดพุ่งขึ้นแข็งแกร่งเมื่อคืนนี้ (19 พ.ค.) หลังมีรายงานว่า ธนาคารกลางยุโรป (ECB) จะเพิ่มวงเงินการซื้อพันธบัตรในช่วงเดือนพ.ค.และมิ.ย.
20 มี.ค. 2560

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.6% ปิดวานนี้ (19 พ.ย.) ที่ 404.89 จุด, ดัชนี CAC-40 ตลาดหุ้นฝรั่งเศสปิดที่ 5,117.30 จุด เพิ่มขึ้น 104.99 จุด หรือ +2.09%, ดัชนี DAX ตลาดหุ้นเยอรมันปิดที่ 11,853.33 จุด พุ่งขึ้น 259.05 จุด หรือ +2.23% และดัชนี FTSE 100 ตลาดหุ้นลอนดอนปิดที่ 6,995.10 จุด เพิ่มขึ้น 26.23 จุด หรือ +0.38%
ตลาดหุ้นยุโรปปิดพุ่งขึ้นอย่างแข็งแกร่ง ขานรับข่าวที่ว่า ECB จะเพิ่มปริมาณการซื้อพันธบัตรตามมาตรการผ่อนคลายเชิงปริมาณ (QE) ในช่วงเดือนพ.ค.และมิ.ย. นายเบอนัวท์ เกอร์ เจ้าหน้าที่กำหนดนโยบายของ ECB เปิดเผยว่า ทาง ECB เตรียมเพิ่มปริมาณการซื้อพันธบัตรในช่วงเดือนพ.ค.และมิ.ย. ก่อนที่จะชะลอการซื้อในเดือนก.ค.และส.ค. ซึ่งเป็นช่วงที่ตลาดพันธบัตรมีการซื้อขายที่ซบเซา
หุ้นกลุ่มรถยนต์พุ่งขึ้น นำโดยหุ้นโฟลค์สวาเกนพุ่งขึ้น 4.9% และหุ้นเรโนลท์ทะยานขึ้น 4.8% หลังจากสมาคมผู้ผลิตรถยนต์ยุโรป (ACEA) รายงานว่า ยอดขายรถใหม่ในสหภาพยุโรป (EU) และองค์การการค้าเสรียุโรป (EFTA) ปรับตัวเพิ่มขึ้น 6.9% แตะที่ 1.21 ล้านคันในเดือนเม.ย. จากระดับ 1.13 ล้านคันในเดือนเม.ย.ปีก่อนหน้า
หุ้นของบริษัทที่รายงานผลประกอบการที่แข็งแกร่งปรับตัวขึ้นถ้วนหน้า รวมถึงหุ้นจูเลียส แบร์ ที่ปรับตัวขึ้น 1.1% และหุ้นดีดีซี ทะยานขึ้น 13% หุ้นโวดาโฟนร่วงลง 3.2% หลังจากบริษัทปรับลดคาดการณ์ผลกำไรในปีหน้า ส่วนหุ้นเมิร์ค ปรับลง 1.7% หลังจากบริษัทเปิดเผยผลประกอบการที่อ่อนแอเกินคาด
ขณะที่นักลงทุนจับตาดูรายงานดัชนีผู้จัดการฝ่ายจัดซื้อ (PMI) เบื้องต้นเดือนพ.ค.ของหลายประเทศในยุโรป รวมถึงฝรั่งเศส เยอรมนี และกลุ่มยูโรโซน โดยข้อมูลดังกล่าวจะมีการเปิดเผยในวันพรุ่งนี้